**ROMÂNIA**

**JUDEŢUL SUCEAVA**

**MUNICIPIUL CÂMPULUNG MOLDOVENESC**

**CONSILIUL LOCAL**

**Anexa la HCL nr.40 din 2015**

**NORME**

**cu privire la întreţinerea şi folosirea construcţiilor, inclusiv drumuri, poduri sau amenajări de albii ale râurilor, activităţile de întreţinere şi curăţenie a localităţii, activităţi comerciale, protecţia mediului, convieţuirea socială, ordinea şi liniştea publică şi traficul rutier în municipiul Câmpulung Moldovenesc**

**CONSIDERAȚII GENERALE**

Locuitorii municipiului Câmpulung Moldovenesc, asociaţiile de proprietari şi/sau locatari, persoanele juridice, persoanele fizice autorizate şi asociaţiile familiale care îşi desfăşoară activitatea pe raza municipiului Câmpulung Moldovenesc, au obligaţia să respecte măsurile stabilite de Consiliul Local precum şi măsurile dispuse de primarul municipiului, în temeiul prezentei Hotărâri.

Persoanele fizice şi juridice poartă întreaga răspundere pentru asigurarea unui climat normal de ordine, siguranţă şi linişte publică pe raza municipiului Câmpulung Moldovenesc, promovarea unor relaţii civilizate în viaţa cotidiană, manifestarea unui comportament civic şi moral în familie şi societate, pe stradă, în locurile şi localurile publice şi în mijloacele de transport în comun, în spiritul normelor de bună convieţuire socială şi a reglementărilor în vigoare.

Asigurarea şi păstrarea unui mediu natural curat, utilizarea raţională şi conformă cu destinaţia lor a bunurilor şi amenajărilor de orice fel de pe domeniul public şi privat al municipiului şi respectarea normelor igienico-sanitare constituie obligaţii fundamentale atât pentru autoritatea admnistraţiei publice locale cât şi pentru persoanele fizice şi juridice, cetăţenii rezidenţi ori aflaţi în tranzit prin municipiul Câmpulung Moldovenesc.

### CAPITOLUL I

**NORME PRIVIND ÎNTREŢINEREA ŞI FOLOSIREA CONSTRUCŢIILOR ŞI TERENURILOR CU DESTINAȚIE DE UTILITATE PUBLICĂ SAU PRIVATĂ, INTERVENŢIA LA REŢELELE DE UTILITĂŢI PUBLICE PE RAZA MUNICIPIULUI CÂMPULUNG MOLDOVENESC**

**Art.1.(1)** În aplicarea prevederilor privind buna gospodărire, întreţinere şi folosire a construcţiilor şi terenurilor de orice fel, intervenţia la reţelele de utilităţi publice, persoanelor fizice şi persoanelor juridice de orice natură (operatori economici, persoane fizice autorizate, asociaţii familiale) le revin următoarele obligaţii:

1. să efectueze toate lucrările necesare pentru întreţinerea imobilelor şi păstrarea aspectului estetic al faţadelor, gardurilor şi curţilor; să afişeze la loc vizibil tăbliţele cu numărul imobilului potrivit modelului stabilit de administraţia publică locală;
2. să aducă la forma iniţială suprafeţele de pe domeniul public/privat al municipalităţii, trotuarele şi ampriza drumului (partea carosabilă, acostamentele şi şanţurile de colectare /evacuare ape pluviale) după efectuarea intervenţiilor la reţelele de utilităţi publice (transmisii de date şi informaţii, electricitate, apă canal, gaz, termoficare) sau la închiderea şantierelor de construcţii, în termen de 24 ore de la terminarea lucrărilor;
3. să efectueze doar intervenţii autorizate, efectuate de către personal autorizat/ acreditat, de către furnizorii de utilităţi, la reţelele de apă şi canalizare, energie electrică, gaz, transmisie de date şi informaţii, încălzire centrală (branşări, debranşări, modernizări, reparaţii, avarii).
4. să întreţină şi păstreze într-o permanentă stare de curăţenie construcţiile şi terenurile, să le consolideze, amenajeze şi să le repare potrivit cerinţelor de estetică edilitară şi urbanistică, a normelor sanitare şi de protecţie a mediului înconjurător;
5. să efectueze lucrările necesare pentru îndepărtarea zăpezii şi a gheţii de pe acoperişuri, streşini şi balcoane de la clădirile aflate în proprietate sau folosinţă;
6. să îndepărteze zăpada şi gheaţa, imediat după depunere, de pe trotuarele din faţa imobilelor pe care de deţin sau le administrează (prin trotuar aferent se înţelege porţiunea de trotuar situată pe perimetrul imobilului ori incintele în care îşi desfăşoară activitatea, până la rigola părţii carosabile a străzii). Zăpada şi gheaţa rezultată se depozitează la o distanţă de 0,3 m de bordura carosabilă;
7. după îndepărtarea zăpezii, se va împrăştia materialul antiderapant, pus la dispoziție de către operatorul de salubritate, pe aleile de acces, trotuarele din faţa imobilelor şi incintelor în care îşi desfăşoară activitatea, în scopul prevenirii depunerii poleiului şi a gheţii. Se interzice cu desăvârşire folosirea de sare pe trotuare, aleile de acces şi acţionarea cu mijloace ascuţite pentru îndepărtarea gheţii, pentru a nu deteriora trotuarul;
8. să cureţe periodic şi să înlocuiască, după caz, când se degradează, jgheaburile şi burlanele pentru colectarea, scurgerea si evacuarea apelor meteorice;
9. să întreţină permanent într-o bună stare de curăţenie, să cosească iarba de pe trotuare, partea carosabilă a străzii, de pe porţiunea din dreptul gospodăriilor acestora, rigolelor de colectare, şanţurilor de ape pluviale, a podeţelor şi tuburilor de beton aferente acestora, pe întreaga lungime aferentă proprietăţii sau a spaţiului deţinut spre folosinţă. Se interzice acoperirea şanţurilor, rigolelor sau tuburilor de beton cu diferite materiale sau deşeuri;
10. să nu împrejmuiască, fără drept, suprafeţe de teren sau construcţii aparţinând domeniului public sau privat al municipiului;
11. să ia măsuri de împrejmuire corespunzătoare a terenurilor aflate în proprietate privată;
12. să demoleze imobilele pe care le deţin, aflate în stare avansată de degradare şi care constituie pericol pentru sănătatea, siguranţa cetăţenilor şi a circulaţiei rutiere, conform normelor stabilite de autoritatea locală;
13. să împrejmuiască şi să ia măsuri de protecție pentru orice fel de material lemnos sau de construcţie, depozitat temporar pe domeniul public sau privat şi al gospodăriilor personale, pentru a evita accidentarea persoanelor şi distrugerea bunurilor de orice fel;
14. să obţină aprobările legale în vederea amplasării afişelor, anunţurilor, reclamelor, panourilor publicitare, bannerelor şi să nu le amplaseze în alte locuri ( pe stâlpi, pomi, garduri, clădiri, etc.) decât cele special amenajate şi autorizate de administraţia publică locală;
15. să menţină în bună stare panourile şi materialele publicitare;
16. să nu împraștie și să nu depoziteze zăpada din curţi şi spaţii verzi private, pe stradă sau în alt loc aparţinând domeniului public ori privat al municipiului;

**(2)** Administratorii asociaţiilor de proprietari şi/sau locatari, locatarii sau proprietarii şi/sau chiriaşii acestora au următoarele obligaţii:

1. asigurarea curăţeniei în blocurile de locuit în jurul condominului şi platformelor containerelor destinate pentru colectarea deşeurilor menajere, pe aleile şi spaţiile verzi din curţile interioare (acolo unde există);
2. igienizarea şi refacerea zugrăvelilor spaţiilor aflate în proprietate indiviză comună;
3. întreţinerea şi repararea acoperişurilor şi instalaţiilor comune, a scărilor şi balustradelor de protecţie, precum şi pentru evacuarea apelor din subsoluri;
4. folosirea normală, potrivit destinaţiei, a dependinţelor comune de către colocatari/coproprietari;
5. interzicerea îngrădirii spaţiului din apropierea blocului ori cultivarea terenului din vecinătatea blocurilor, cu legume şi zarzavaturi. Cultivarea zonelor verzi se poate face numai cu iarbă (gazon) sau flori, - zone care vor fi întreţinute de proprietarii apartamentelor din zona respectivă;
6. interzicerea construirii unor dependinţe, magazii, garaje, garduri, pe domeniul public, fără aprobarea administraţiei publice locale;

**Art.2.** Operatorii economici autorizaţi pentru realizarea lucrărilor de construcţii cât şi persoanele fizice care execută astfel de lucrări (inclusiv în antrepriză) au următoarele obligaţii:

1. să împrejmuiască incintele de construcţii, șantierul lucrărilor de execuţie şi să ia măsurile de întreţinere corespunzătoare, a împrejmuirilor în conformitate cu proiectul de organizare a şantierului;
2. să protejeze trotuarele cu folie din plastic atunci când se execută lucrări de vopsire, zugrăvire şi refacere a faţadelor, sau orice alte lucrări care ar putea afecta starea acestora;
3. să semnalizeze şi să asigure conservarea corespunzătoare, cu evitarea oricăror riscuri, până la reînceperea lucrărilor, a construcţiilor începute pe baza autorizaţiilor legal eliberate şi nefinalizate, din diverse motive, în termenul prevăzut;
4. să nu efectueze depozitări cu pământ, moloz sau materiale de construcţii pe domeniul public sau privat al municipiului, ci doar în locurile special amenajate și care să nu afecteze circulaţia pietonală şi rutieră;
5. să degajeze imediat grămezile de pământ, moloz sau orice alte reziduri şi să le transporte pe traseele şi în locurile special amenajate în acest scop, în condiţiile impuse de administraţia publică locală. În cazul persoanelor juridice sau persoanelor fizice autorizate, şeful (responsabilul) punctului de lucru va specifica în foaia de parcurs, pentru conducătorul auto, locul de depozitare şi traseul de urmat prin municipiu;
6. să ia măsuri ca depozitarea materialelor de construcţii să se facă în ordine, în interiorul incintelor aprobate, pentru protejarea spaţiului verde, asigurarea curăţeniei amplasamentului, trotuarului şi carosabilului, asigurarea siguranţei circulaţiei pietonale şi rutiere;
7. să menţină curăţenia pe căile publice ce deservesc zona de construcţii şi să evite producerea şi răspândirea prafului, prin stropirea cu apă a părţilor din clădirea în curs de demolare;
8. să nu realizeze construcţii, de orice natură, pe trotuare sau ampriza drumului prin care să se afecteze circulaţia pietonală sau rutieră;
9. să nu distrugă carosabilul sau trotuarul ca urmare a activităţilor specifice de întreţinere, reparaţii sau exploatare cu caracter economic de orice natură, inclusiv în punctele de lucru temporare.

**CAPITOLUL II**

**NORME PRIVIND PROTECŢIA MEDIULUI**

**Art.3.** **(1)** Păstrarea unui mediu natural curat şi respectarea normelor igienico-sanitare, constituie una dintre obligaţiile fundamentale atât pentru autoritatea admnistraţiei publice locale cât şi pentru persoanele fizice şi juridice sau cetăţenii rezidenţi ori aflaţi în tranzit prin municipiul Câmpulung Moldovenesc.

**(2)** Realizarea şi întreţinerea parcurilor, plantaţiilor, spaţiilor verzi, amenajărilor peisagistice şi aliniamentelor stradale de pe domeniul public sau privat al municipiului Câmpulung Moldovenesc se asigură de către Primăria municipiului, prin structura tehnică autorizată şi/sau operatorul public desemnat de către aceasta.

**(3)** În scopul conservării şi dezvoltării durabile a parcurilor şi spaţiilor verzi**,** tăierea sau scoaterea din rădăcini a arborilor situaţi pe domeniul public sau privat al municipiului Câmpulung Moldovenesc se efectuează numai de formaţiile specializate din cadrul Primăriei, şi/sau operatorul desemnat de către aceasta, fiind interzisă o astfel de operaţiune oricărei alte persoane juridice sau fizice.

**(4)** Pentru efectuarea tăierii arborilor, potrivit alin.(3), se va proceda, în prealabil, la obținerea avizului Primăriei şi marcarea arborilor de către personalul autorizat.

**(5)** Tăierea arborilor se va putea face numai în perioada de repaus vegetativ (15 octombrie – 15 martie).

**(6)** În situaţii deosebite, cauzate de manifestarea unor fenomene hidro-meteorologice periculoase ori cauzate de vehicule implicate în accidente, tăierea arborilor se poate face în afara perioadei de repaus vegetativ. Arborii înclinaţi sau căzuţi la pământ (doborâţi) în urma manifestării unor fenomene hidro-meteorologice periculoase vor fi tăiaţi imediat de către formaţiile prevăzute la alin. (3) sau lucrătorii serviciilor pentru situaţii de urgenţă, fără a se mai face aplicarea alin.(5).

**Art.4.(1)** Constituie contravenţie săvârşirea oricăreia din următoarele fapte, dacă nu sunt comise în altfel de condiţii încât, potrivit legii penale, să fie considerate infracţiuni:

1. tăierea sau scoaterea din rădăcini a arborilor situaţi pe domeniul public sau privat al municipiului Câmpulung Moldovenesc în alte condiţii decât cele prevăzute la art. 3;
2. depozitarea de materiale ori substanţe toxice, explozive, corozive sau care prezintă pericol pentru sănătatea publică, în locuinţe comune, sedii ale societăţilor comerciale, asociaţii, în magazii şi subsoluri;
3. utilizarea reţelei de canalizare pluvială pentru depozitarea ori deversarea deşeurilor sau substanţelor de orice natură;
4. spălarea de materiale textile, vehicule, animale, ambalaje destinate produselor petroliere, fitosanitare, activităţilor în construcţii ori alte obiecte de uz gospodăresc în apele naturale (râul Moldova şi afluenţii acestuia), în zonele învecinate cursurilor de apă, pe străzi, trotuare, alei , spaţii verzi şi în parcuri;
5. evacuarea apelor uzate, tehnologice sau menajere în albia râului, a pâraielor şi izvoarelor, în zonele învecinate acestora, pe străzi, trotuare, alei, spaţii verzi şi parcuri, ori direct în/pe sol;
6. aruncarea sau depozitarea animalelor moarte şi a produselor din carne alterată, deşeuri (lemn, plastic, cauciuc, textile, hârtie, sticlă, etc), pământ, balast şi deşeuri provenite din demolări, metale feroase şi neferoase, în albia sau malurile râului Moldova, în reţeaua de canalizare, în pârâurile Valea Seacă, Deia, Corlăţeni, Morii, etc*.*şi albiile acestora, precum şi în locuri neamenajate sau destinate acestui scop;
7. evacuarea pe terenuri virane, în reţeaua de canalizare, de reziduri industriale sau animaliere, substanţe toxice sau periculoase, sau evacuarea apelor uzate, fecaloid menajere, prin canal sau tuburi care se deschid în rigole, şanţuri şi canalizare pluvială, ori direct în albiile râului Moldova şi afluenţilor acestuia.
8. amplasarea foselor septice sau a bazinelor betonate vidanjabile în alte condiţii decât cele stabilite de autoritatea publică locală, sau fără respectarea reglementărilor igienico-sanitare în vigoare;
9. neevacuarea ritmică a rezidurilor colectate în fosele septice, creând astfel disconfort vecinilor;
10. circulaţia vehiculelor care efectuează transportul diferitelor materiale şi deşeuri, (inclusiv rumeguş, furaje şi materiale de construcţii), fără etanşarea corespunzătoare, pentru a preîntâmpina împrăştierea lor în timpul transportului, murdărirea sau degradarea drumurilor şi locurilor publice, ori poluarea aerului;
11. depozitarea deşeurilor rezultate în urma activităţii tehnologice sau de construcţii, din diverse dezmembrări de vehicule sau echipamente electronice şi electrotehnice ori de altă natură, în locurile destinate colectării sau depozitării gunoiului menajer ori în alte locuri decât cele stabilite pe plan local pentru acest tip de deşeuri;
12. depozitarea deşeurilor menajere în alte locuri decât cele special amenajate și luarea de măsuri pentru menţinerea curăţeniei la punctele de colectare;
13. arderea resturilor vegetale, deşeurilor menajere, resturi de materiale folosite în construcții, alimente, hârtii, obiecte uzate, fructe, gunoi de grajd, cabluri electrice, anvelope, în curţi, pe străzi, în containere, în parcuri, terenuri virane, malurile râului Moldova şi afluenţii acestuia sau în alte locuri publice;
14. schimbarea uleiului la autovehicule şi echipamente mecanice, pe drumuri sau pe domeniul public ori privat al municipiului, care are ca rezultat murdărirea carosabilului, trotuarului sau altor elemente ale domeniului public;
15. aruncarea gunoaielor menajere în coşurile pentru hârtii situate pe domeniul  public;
16. necurăţarea locului de colectare/depozitare a gunoiului, de către operatorii/ prestatorii serviciilor de salubritate, după manipularea recipienţilor;
17. neridicarea de către angajaţii prestatorilor de servicii de salubrizare a recipienţilor de precolectare de la locurile de depozitare stabilite, manipularea defectuoasă a acestora; după golire, acestea se vor duce înapoi la locurile de depozitare; periodic și ori de câte ori se impune operatorul de salubritate va asigura igienizarea acestora;
18. colectarea şi transportul celorlalte tipuri de deşeuri, altele decât cele menajere (moloz, pământ, deşeuri provenite din construcţii, crengi, obiecte voluminoase, etc.), care nu se pot colecta împreună cu deşeurile menajere în alte condiții decât cele stabilite prin contract cu prestatorului de servicii de salubritate, contra cost;
19. pătrunderea în incinta rampelor de gunoi a persoanelor fizice şi juridice neautorizate de administratorii rampei;

**(2)** Constituie contravenţie săvârşirea oricărora din următoarele fapte, dacă nu sunt comise în altfel de condiţii încât, potrivit legii penale, să fie considerate infracţiuni:

1. scuturarea covoarelor sau a unor categorii de tapiţerie, în alte locuri publice decât cele amenajate;
2. creşterea animalelor şi păsărilor în clădirile cu mai multe apartamente sau spaţii de locuit, cu excepţia animalelor de companie ce deţin carnet veterinar de sănătate;
3. construirea adăposturilor pentru animale la mai puţin de 50 m. de ansamblurile de locuinţe şi obiective sociale (blocuri de locuinţe, şcoli, spitale, grădiniţe, parcuri) sau de clădiri reprezentative ( evitând în acest sens lătratul şi mirosul urât);
4. păşunatul animalelor (inclusiv a păsărilor) în zonele verzi (parcuri, stadioane, terenuri sportive, straturi cu flori) amenajate şi alte spaţii verzi de utilitate publică;
5. nerespectarea normelor sanitar - veterinare de către locuitorii municipiului, în cazul în care aceștia cresc şi întreţin animale; în categoria animalelor intră inclusiv păsările;
6. depozitarea şi tăierea lemnelor de foc sau de construcţie pe străzi, trotuare, alei pietonale sau în alte locuri publice;
7. neîntreţinerea curăţeniei de către proprietarii a căror animale murdăresc cu excremente domeniul public sau privat al municipalităţii (câini, pisici, păsări, cabaline, bovine, ovine ori animale de companie);
8. aruncarea deşeurilor (bilete de călătorie, a resturilor de ţigări, a hârtiilor, ambalajelor de orice fel, etc.) pe domeniul  public sau privat al municipiului;
9. deţinerea în suprafaţa locativă ori în boxe, anexe sau garaje a unor mărfuri, materiale sau alte bunuri care, prin mirosul ce îl degajă, deranjează pe ceilalţi locatari ori pe trecători, sau care în contactul cu agenţii atmosferici se descompun şi produc deteriorări sau degradări imobilului;
10. **absența contractului cu operatorul de salubritate, pentru ridicarea deşeurilor, neasigurarea dotării necesare precolectării deşeurilor produse în intervalul dintre două colectări;**
11. folosirea rațională a apei potabile, pentru evitarea oricărei risipe;
12. desfăşurarea, fără drept, a activității de forare și construire de fântâni și puţuri, sau captarea izvoarelor de pe domeniul public sau privat al municipiului;
13. trecerea pietonilor peste rondourile de flori, peluze, gazon ori în afara aleilor amenajate în acest scop. Se interzice ruperea florilor şi arbuştilor ornamentali din locurile amenajate ( straturi, jardiniere, ghivece florale);
14. împrăştierea, aruncarea sau folosirea de substanţe chimice toxice pe domeniul public, terenurile agricole, zona pădurilor, a apelor, bălţilor fără asigurarea măsurilor de protecţie a faunei și florei;
15. cosirea, fără aprobare, a ierbii din parcurile şi grădinile publice ale municipiului Câmpulung Moldovenesc;
16. degradarea şi murdărirea, în orice fel, a clădirilor, inclusiv clădirile publice, monumentele, statuile, grupurile statuare, fântâni arteziene, amplasate în locuri publice, inclusiv prin scrierea diferitelor inscripţii pe ziduri, porţi, uşi, geamuri, panouri etc;
17. menţinerea în permanentă stare de igienă şi funcţionare a wc-urilor publice de pe raza municipiului, de către unităţile care le administrează;
18. amplasarea corturilor şi amenajezarea de spaţii acoperite, cu scop turistic sau comercial, inclusiv a vehiculelor de orice fel, pe domeniul public, în alte condiţii decât cele stabilite de administraţia publică locală;

**CAPITOLUL III**

**NORME PRIVIND DESFĂŞURAREA CORESPUNZĂTOARE A ACTIVITĂŢII DE COMERŢ**

**Art.5(1)** Activitatea de comerţ presupune comercializarea produselor agroalimentare, industriale şi orice alte bunuri de utilitate practică, desfăşurate permanent sau temporar, în spaţii comerciale, pieţe, târguri şi alte locuri destinate folosinţei publice, aprobate de administraţia publică locală.

**(2)** Pentru asigurarea ordinii şi curăţeniei în activitatea comercială, persoanele juridice, persoanele fizice autorizate şi asociaţiile familiale care desfăşoară activităţi de comerţ, precum şi cetăţenii, trebuie să se conformeze următoarelor reguli şi norme:

1. să desfăşoare activităţi comerciale şi servicii de piaţă, cu acord/autorizaţie de funcţionare emisă de administraţia publică locală sau cu autorizaţie neavizată în termen legal;
2. prezentarea administratorului legal la primărie, ca urmare a invitaţiei/somaţiei întocmită de către poliţiştii locali;
3. respectarea programului de funcţionare înscris în acordul de funcţionare/autorizaţie, pentru activitatea de alimentaţie publică, respectarea orarului de aprovizionare stabilit pentru unităţile comerciale situate în blocurile de locuinţe, precum şi afişarea unui alt program de funcţionare decât cel aprobat de către administraţia publică locală;
4. să cântărească corect produsele comercializate şi să permită clienţilor să verifice dacă produsele au fost cântărite exact;
5. să folosească numai cântare verificate, omologate şi înregistrate la administraţia pieţelor ( este interzisă folosirea aparaturii de măsurare improvizată);
6. să nu distrugă, degradeze sau să modifice amplasamentul pentru mijloace fixe sau obiecte de inventar ce aparţin administraţiei pieţei şi să păstreze curăţenia la locul de vânzare a mărfurilor;
7. să nu comercializeze băuturi alcoolice în incinta pieţelor ( bazare, oboare, tîrguri) fără verificarea şi autorizarea lor de către organele competente;
8. este interzisă aducerea sau prezentarea la vânzare a produselor murdare, alterate sau degradate, precum şi sortarea acestora în incinta pieţei;
9. să respecte programul de acces pentru aprovizionare al autovehiculelor şi de staţionare în pieţe, târguri şi oboare a acestora pe o perioadă de maxim 60 minute ( timp legal suficient de încărcare şi descărcare a mărfurilor);
10. comercizalizarea produselor de origine animală se va face numai în spaţii special amenajate şi cu respectarea normelor sanitar – veterinare în vigoare;
11. este interzisă depozitarea mărfurilor destinate comercializării, sau ambalajelor pe suprafeţe destinate pietonilor, circulaţiei autovehiculelor, pe suprafeţele căilor de acces din faţa proprietăţilor, imobilelor şi aglomerarea nejustificată a acestora;
12. este interzisă depozitarea ambalajelor şi a deşeurilor comerciale, rămase după desfacerea mărfurilor, în alte locuri decât cele special amenajate;
13. este interzisă comercializarea produselor second hand (îmbrăcaminte, încălţăminte, cauciucuri reeşapate) în pieţele agroalimentare, târguri, bazare, oboare;

**(3)** Pentru asigurarea ordinii şi curăţeniei în activitatea comercială, persoanele juridice, persoanele fizice autorizate şi asociaţiile familiale care desfăşoară activităţi de comerţ, precum şi cetăţenii, trebuie să se conformeze următoarelor reguli şi norme:

1. fiecare comerciant, operator economic, persoanele fizice autorizate, asociaţiile de orice fel sau persoanele juridice ori producătorii care prestează activităţi comerciale vor permite accesul pentru efectuarea controalelor şi vor pune la dispoziţia organului de control, întreaga documentaţie solicitată;
2. efectuarea activităţilor de comerţ, producţie sau prestări de servicii în incinta pieţei agroalimentare, tâgurilor, oboarelor şi bazarelor, fără plata taxelor şi tarifelor stabilite ori nerespectarea măsurilor dispuse de autorităţile publice locale;
3. să dea dovadă de un comportament civilizat în relaţiile cu clienţii, personalul autorităţilor de inspecţii şi control şi cu ceilalţi comercianţi;
4. este interzisă comercializarea ambulantă a produselor comerciale de orice fel fără documentele necesare comercializării;
5. este interzisă vânzarea oricăror produse pe suprafaţele destinate pietonilor sau vehiculelor (autovehiculelor), precum şi blocarea căilor de acces în mod nejustificat;
6. este interzisă aducerea sau prezentarea spre vânzare ambulantă a produselor comerciale, în alte locuri decât cele stabilite de către administraţia publică locală;
7. este interzis comercializarea casetelor audio şi a CD-urilor precum şi audierea acestora în spaţii deschise cu excepţia locurilor şi încăperilor special amenajate ( bazar, magazine, studiou audio) pentru această activitate;
8. este interzisă vânzarea ambulantă, neautorizată a seminţelor pentru consum ( dovleac, floarea soarelui, etc.) pe trotuare, alei, stadioane şi terenuri sportive, în parcuri sau în alte locuri publice;
9. este interzisă comercializarea ambulantă a produselor comerciale de tip mărţişoare, flori, lucrări de artizanat, fără aprobarea locurilor și achitarea taxelor stabilite de administraţia publică locală( Taxă acord comerţ ambulant, taxă închiriere teren comerţ ambulant);
10. persoanele juridice şi persoanele fizice autorizate să desfăşoare activităţi de comerţ, vor avea afişate la loc vizibil: denumirea firmei, autorizaţia de funcţionare, programul de funcţionare, etichete cu preţurile de vânzare.

**CAPITOLUL IV**

**CONVIEŢUIREA SOCIALĂ, ORDINEA ŞI LINIŞTEA PUBLICĂ**

**Art.6.** Constituie contravenţie săvârşirea oricăreia din următoarele fapte, dacă nu sunt comise în altfel de condiţii încât, potrivit legii penale, să fie considerate infracţiuni:

1. distrugerea sau deteriorarea locurilor de joacă pentru copii;
2. maltratarea sau abuzul fizic, abandonarea unui animal, ori folosirea animalelor pentru lupte;
3. manifestarea unui comportament necivilizat în familie şi societate, pe stradă, în locurile şi localurile publice şi în mijloacele de transport în comun;
4. poluarea fonică şi producerea de zgomot de către persoane fizice, persoane juridice ( agenţi economici şi conducători auto), prin utilizarea unor sisteme audio, publicitate (radio, CD, porta voce), prin ambalarea repetată a motoarelor maşinilor, motocicletelor, motoscuterelor, la pornire şi la oprire, organizarea de petreceri cu caracter privat neautorizat, în imediata apropiere a apartamentelor, a caselor de locuit şi curţilor, doar cu excepţia când se obţine acordul vecinilor sau în cazurile unor manifestări publice autorizate de primăria municipiului;
5. producerea de zgomote prin orice alte mijloace care tulbură ordinea şi liniştea publică cuprins în intervalul orar 13.00 – 14.00, 22.00 – 08.00;
6. demostrarea virtuozităţilor la diferite instrumente muzicale, pe străzi, alei, parcuri, platoul central sau alte locuri publice, precum şi colectarea unor sume de bani sub diferite forme, fără aprobarea administraţiei publice locale;
7. consumul băuturilor alcoolice pe străzi, alei, în parcuri, terenuri de sport şi stadioane sau alte locuri publice neautorizate;
8. degradarea băncilor de odihnă, a coşurilor de gunoi, a mobilierului urbanistic aferent arajamentelor dendro-florale şi a împrejmuirilor acestora, indicatoarelor rutiere şi indicatoarelor stradale, indicatoarelor de avertizare, de orientare şi informare, mijloacelor de semnalizare, precum şi plăcuţelor de avertizare, trotuarelor, potecilor pietruite, bordurilor precum şi altor dotări de mobilier urban amplasat în locuri publice pe raza municipiului;
9. demontarea, distrugerea, descompletarea, sustragerea ori comercializarea neautorizată a elementelor, componente ale instalaţiilor şi reţelelor de utilităţi publice (capacele de la gurile de cămine tehnice, hidranţi, conducte, conductori electrici şi cabluri, tablouri electrice sau de comandă utilităţi, lămpi şi stâlpi de iluminat public);
10. aruncarea de la ferestre sau balcoane a diverselor obiecte în cetăţeni sau în bunurile acestora;
11. fumatul în locurile publice unde acesta este interzis sau în imediata apropiere a depozitelor de butelii, reţelelor şi contoarelor de gaz, staţii peco, a intrărilor în blocuri, unităţi de învăţământ şi a instituţiilor publice;
12. acostarea cadrelor didactice sau a elevilor în perimetrul sau în apropierea unităţilor de învăţământ în scop de intimidare sau şicanare;
13. introducerea, distribuirea şi publicitatea materialelor cu caracter obscen sau pornografic în incinta unităţilor de învăţământ sau alte instituţii publice;
14. accesul şi folosirea fără drept a bazelor sportive aparţinând unităţilor de învăţământ (terenuri de sport, săli sportive, etc), administraţiei publice locale (stadioane) precum şi practicarea unor jocuri sau sporturi în locurile de agrement din incinta acestora;
15. plimbarea câinilor fără botniţă, lesă şi carnet de sănătate;
16. intrarea cu câini în localurile publice, magazine, pieţe de desfacere a produselor agroalimentare, ştranduri, grădini publice, stadioane şi mijloace de transport cu excepţia câinilor de serviciu ai Poliţiei Locale, structurilor Ministerului Apărării Naţionale şi Ministerului Afacerilor Interne aflaţi în misiune. Toţi câinii aflaţi în proprietate privată, mai mari de 6 luni, existenţi pe teritoriul  municipiului vor fi vaccinaţi contra turbării în fiecare an, vaccinarea va fi atestată prin carnetul de sănătate pe care deţinătorul îl va prezenta organelor de control, la solicitarea acestora;
17. circulaţia, abandonarea sau lăsarea liberă pe domeniul public a animalelor de orice fel, inclusiv a câinilor fără lesă. Până la identificarea şi sancţionarea contravenţională a proprietarului, animalele vor putea fi depuse la o unitate abilitată în acest sens, căreia proprietarul îi va achita contravaloarea întreţinerii;
18. dormitul pe bănci, în canale, în clădiri dezafectate sau subsoluri, pe mobilierul situat la locurile de joacă pentru copii ori din pieţe, pe trotuare, pe spaţiile verzi, în parcuri sau în alte locuri publice;
19. nonconformarea la mesajele şi anunţurile de informare, de avertizare formulate de Primărie prin structurile sau personalul propriu;
20. transmiterea mesajelor de informare (publicitare, electorale, etc), fără acordul autorităţii publice locale şi fără achitarea taxelor legale.
21. cerşetoria şi apelarea pentru ajutor material, de la orice persoană şi agresarea conducătorilor auto opriţi la semafor, sau în alte locuri publice, prin insistenţe de orice natură;
22. folosirea domeniul public sau mobilierului stadal, pentru necesităţi fiziologice;
23. expunerea de îmbrăcăminte rezultată în urma spălării, a hainelor de orice fel, obiectelor şi lucrurilor inestetice, la ferestre, în balcoane sau terase;

**CAPITOLUL V**

### NORME PRIVIND CIRCULAŢIA, STAŢIONAREA ŞI UTILIZAREA DRUMURILOR PUBLICE

**ART.7.** **(1)** Circulaţia autovehiculelor având o masă totală maximă autorizată mai mare de 3,5 tone pe străzile cu regim de restricţie, se face în baza Autorizaţiei speciale de transport, eliberată de Primăria municipiului Câmpulung Moldovenesc, prin compartimentul de specialitate din cadrul Primăriei și numai cu avizul structurii locale a Poliţiei rutiere.

**(2)** Vehiculele destinate transporturilor speciale sau agabaritice se pot deplasa pe trama stradală principală a municipiului Câmpulung Moldovenesc (Calea Bucovinei, Calea Transilvaniei), numai pe baza autorizaţiei eliberate de Primăria municipiului.

**ART.8.** Constituie contravenţie săvârşirea oricăreia din următoarele fapte, dacă nu sunt comise în altfel de condiţii încât, potrivit legii penale, să fie considerate infracţiuni:

1. închiderea temporară a străzilor sau a porţiunilor de drum, fără aprobările legale. Pentru efectuarea oricăror lucrări se vor asigura mijloace de semnalizare rutieră şi pietonală specifice tipului de lucrări;
2. circulaţia vehiculelor cu tracţiune animală pe străzile principale, fără dotarea necesară ( găleată ori sac colector, lopată);
3. circulaţia neautorizată a vehiculelor pe trotuare, sau, după caz, oprirea ori staţionarea vehiculelor de orice fel pe domeniul public al municipiului Câmpulung Moldovenesc (spaţii verzi, parcuri, locuri de joacă pentru copii, baze sportive, arene şi terenuri sportive, platoul din piaţa publică din centrul oraşului, alte locuri de utilitate publică) esplanade şi scuaruri, cu excepţia autovehiculelor utilizate pentru întreţinere, curăţenie, intervenţie la utilităţile publice sau ordine publică;
4. deplasarea pe scările şi barele de protecţie a mijloacelor de transport în comun, urcarea, coborârea în timpul mersului precum şi forţarea uşilor;
5. blocarea uşilor, fumatul, scuipatul, consumul băuturilor alcoolice şi a seminţelor, provocarea de zgomote, adresarea de injurii la adresa călătorilor şi a personalului, aruncarea de hârtii şi resturi de orice fel în mijloacele de transport în comun;
6. parcarea autoturismelor numai acolo unde este permis şi în aşa fel încât să nu deterioreze trotuarele, scuarurile, arborii şi arbuştii și să nu afecteze circulaţia pietonală şi auto;
7. urcarea cu maşinile de aprovizionare pe trotuare, blocarea circulaţiei pietonilor pe trotuare şi alei, blocarea circulaţiei auto pe trama stradală, cu ocazia aprovizionărilor;
8. nerespectarea de către conducatorii auto și ai atelajelor cu tracțiune animală a obligaţiei de a opri autovehiculele ori de a efectua manevrele de ocolire ori reducere a vitezei de circulaţie, la semnalul poliţistului local*,* pe drumurile aflate în lucru ori când se execută intervenţii la reţeaua de utilităţi publice ori pe timpul desfăşurării adunărilor publice cu caracter cultural şi/sau sportiv;
9. ocuparea sau reţinerea ori rezervarea neautorizată de suprafeţe din carosabilul sau pe domeniul public, în vederea rezervării de locuri, pentru oprirea, staţionarea sau parcarea vehiculelor de orice fel, fără aprobarea serviciilor de specialitate din primărie;
10. murdărirea carosabilului sau a domeniului public prin pierderi de materiale sau prin necurăţirea pneurilor la ieşirea din bazele proprii, şantiere, exploatări cu caracter economic, puncte de lucru etc;
11. efectuarea de reparaţii de orice natură la vehicule pe străzile localităţii. Reparaţiile se vor executa în incinta proprie sau în unităţi „service” autorizate;
12. oprirea/staţionarea ori abandonarea vehiculelor de orice fel, depozitarea de echipamente tehnice ori elemente componente ale acestora, pe străzi sau căi de acces având lăţimea părţii carosabile mai mică de 6 m, şi, care prin aceasta afectează accesul vehiculelor de serviciu sau de intervenţie aparţinând Judecătoriei şi Parchetului de pe lângă Judecătoria Câmpulung Moldovenesc, Pompierilor, Ambulanţei, secţiei de Jandarmi, Poliţiei municipiului şi Poliţiei Locale;
13. distrugerea sau degradarea părţii carosabile, a acostamentelor, trotuarelor sau semnalizării rutiere prin utilizarea de mijloace de transport sau utilaje neadecvate sectoarelor de drum respectiv;
14. oprirea, staţionarea sau parcarea autovehiculelor pe locurile marcate şi semnalizate ca fiind rezervate pentru diferite activităţi (taxi, maxi-taxi etc.) sau pentru a deservi exclusiv anumite obiective de interes public ori persoanele cu handicap;
15. pătrunderea fără drept şi circulaţia în zone sau pe porţiuni de drum restricţionate temporar de administratorul drumului, marcate şi semnalizate corespunzător;
16. blocarea fără drept a autovehiculelor ori interzicerea sau restricţionarea fără drept a liberei circulaţii ori a accesului la proprietatea publică sau privată ori la calea publică de circulaţie;
17. circulaţia animalelor la şi de la păşune fără însoţitor sau pe alte trasee decât cele stabilite de Primărie. Deplasarea se va face pe partea dreaptă a sensului de mers cât mai aproape de marginea drumului;
18. se interzice distrugerea drumului public prin transportul materialului lemnos, din apropierea pădurilor şi a drumurilor forestiere.Transportul materialului lemnos se va face pe cât posibil pe vreme favorabilă fără a afecta structura drumului. Se interzice blocarea drumului cu material lemnos rezultat în urma exploatării.
19. parcarea/staţionarea autovehiculelor de orice fel în locul de parcare a primăriei sau a altor instituţii publice, fără aprobarea conducerii instituţiei;

### CAPITOLUL VI

**RĂSPUNDERI ŞI SANCŢIUNI**

**Art.9. Nerespectarea prevederilor cuprinse în prezentele Norme se sancționează după cum urmează:**

1. cu amendă de la 200 lei la 400 lei pentru persoane fizice şi de la 400 lei la 800 lei pentru persoane juridice, încălcarea dispozițiilor art.1 alin (1) lit. e), f), g), h), i), j) şi art. 1 alin.(2) lit. a), b), c), art.2 lit. a), b), f), g), art. 4 alin (1) lit. d), h), j), l), n),o), art. 4 alin. (2) lit. a), b), c), g), h), i), k), m), art. 5 alin (2) lit. h), i), j), m), art. 5 alin. (3) lit. d), e), h), i), art. 6 lit. c), f), g), j), k), r), s), v), w), art.8 lit. b), d), e), i), q), s).
2. cu amendă de la 300 lei la 600 lei pentru persoane fizice şi de la 400 lei la 1200 lei pentru persoane juridice, încălcarea prevederilor art.1 alin.( 1) lit. d), k), l), m), n), o), p) şi art.1 alin (2) lit. d) şi e), art. 2 lit. c), d), e), art. 4 alin. (1) lit. b), c), e), f), i), k), m), r), art. 4 alin. (2) lit. d), e), f), j), o), p), r), art. 5 alin. (2) lit. d), e), f), g), k), l), art. 5 alin (3) lit. a), b), c), f), g), art. 6 lit. a), b), d), e), h), l), n), o), p), t), u), art. 8 lit. a), c), f), g), h), j), k), l), n), p).
3. cu amendă de la 400 lei la 1200 lei pentru persoane fizice şi de la 800 lei la 2500 lei pentru persoane juridice, încălcarea prevederilor art.1 alin (1) lit. a), b), c), art.1 alin. (2) lit. f), art. 2 lit. h), i), art. 4 alin.(1) lit. a), g), p), q), s), art. 4 alin (2) lit. l), n), q), art. 5 alin (2) lit. a), b), c), art. 5 alin (3) lit. j), art. 6 lit. i), m), q), art. 8 lit. m), o), r).

**Art.10.(1)** Persoanele împuternicite pentru aplicarea sancţiunilor contravenţionale principale pot dispune sau propune şi sancţiuni contravenţionale complementare, care sunt :

1. confiscarea bunurilor destinate, folosite sau rezultate din contravenţii;
2. suspendarea sau anularea, după caz, a avizului, acordului sau autorizaţiei de exercitare a activităţii;
3. închiderea unităţii;
4. blocarea contului bancar;
5. suspendarea activităţii operatorului economic pe teritoriul municipiului Câmpulung Moldovenesc;
6. desfiinţarea lucrărilor şi aducerea terenului la starea iniţială;

**(2)** Sancţiunile complementare se aplică în funcţie de natura şi gravitatea faptei şi pot fi cumulate.

**Art.11.** Organul constatator poate aplica, în mod repetat, după fiecare sancţiune contravenţională în care contravenientul nu se conformează, o noua amendă.

**Art.12.** Constatarea şi sancţionarea contravenţiilor prevăzute în prezentele Norme se fac de către Primar, de împuterniciţii acestuia din cadrul aparatului de specialitate a Primarului municipiului, respectiv: Serviciul Poliţia Locală, Direcţia Tehnică, precum și de Poliţia municipiului şi Secţia de Jandarmi Câmpulung Moldovenesc.

**Art.13.** Pagubele pricinuite prin săvârşirea contravenţiilor se recuperează după cum urmează:

1. în cazul în care există posibilitatea de evaluare a pagubelor, agentul constatator stabileşte şi despăgubirea, făcând menţiunea corespunzătoare în procesul verbal.
2. dacă nu există posibilitatea de evaluare a pagubei, partea vătămată îşi va putea valorifica pretenţiile conform legislaţiei în vigoare.

**Art.14.** În cazul imobilelor(condominiu) locuite de mai mulţi locatari şi/sau proprietari, pentru obligațiile ce le revin din prezenta hotărâre, sunt răspunzători: asociaţiile de proprietari/locatari legal constituite, chiriaşii sau proprietarii, după caz, precum şi administratorul ori preşedintele asociaţiei de proprietari /locatari.

**Art.15.** Cuantumul amenzilor contravenţionale stabilite în sarcina persoanelor juridice prin prezentele Norme se aplică şi persoanelor fizice autorizate, asociaţiilor individuale și/sau familiale.

**Art.16.**  Nerespectarea dispoziţiilor prezentelor Norme de către minorii sub 14 ani, precum şi de minorii între 14 şi 18 ani fără venituri proprii, atrage răspunderea exclusivă a părinţilor, tutorilor şi celorlalte persoane menţionate în art. 1372 din Codul Civil.

**Art.17.** În aplicarea prezentelor Norme se au în vedere și dispozițiile art. 1375-1377 din Codul Civil precum şi celelalte acte normative incidente privind răspunderea pentru pagubele cauzate de animale sau din ruina unui edificiu.

**Art.18.** Contravenientul, persoană juridică sau persoană fizică, poate achita pe loc sau în termen de cel mult 48 de ore de la încheierea procesului verbal, jumătate din minimul amenzii prevăzute, iar agentul constatator va face menţiunea despre această posibilitate în procesul verbal.

**Art.19.** Împotriva procesului verbal de constatare a contravenţiei şi de aplicare a sancţiunii se poate face plângere în termen de 15 zile de la data înştiinţării sau comunicării acestuia. Plângerea, însoţită de copia procesului verbal, se depune direct la Judecătoria Câmpulung Moldovenesc.

**Art.20.** Contravenţiilor prevăzute în prezentele Norme le sunt aplicabile prevederile Ordonanţei Guvernului României nr. 2/2001 privind regimul juridic al contravenţiilor, cu modificările şi completările ulterioare.

**Art.21.(1)** Prezentele Norme intră în vigoare în termen de 30 de zile de la data aducerii la cunoştinţă publică.

**(2)** Orice modificare sau completare a Normelor se face prin hotărâre a Consiliului Local.